Revelasyon 8 | Labib lo Enternet | New World Translation
Revelasyon 8:1-13
Sa setyenm sele ti ganny ouver (1-6)
Sa kat premye tronpet i ganny soufle (7-12)
Trwa maler i ganny anonse (13)
8 Ler i ti ouver sa setyenm sele, i ti annan en silans dan lesyel ki ti dire pour apepre en demi erdtan. 2 Mon ti vwar sa set lanz ki debout devan Bondye e zot ti ganny donnen set tronpet. 3 En lot lanz ki ti annan en resipyan annor* ti vini e i ti debout kot lotel. I ti ganny donnen en gran kantite lansan pour li ofer ansanm avek lapriyer tou bann sen lo sa lotel annor ki ti devan tronn. 4 Lafimen lansan ki sa lanz ti brile ek lapriyer bann sen ti mont kot Bondye. 5 Me deswit sa lanz ti pran sa resipyan lansan, i ti ranpli li avek dife ki ti lo lotel e zet li lo later. I ti annan bann tapaz loraz ek bann lavwa, zekler ek en tranblemandter. 6 Sa set lanz ki ti annan sa set tronpet ti prepar zot pour soufle tronpet. 7 Premye lanz ti soufle son tronpet. I ti annan lagrel ek dife melanze avek disan e sa ti ganny zete lo later. En tyer later ti ganny brile, en tyer bann pye dibwa ti ganny brile e en tyer bann plant ti ganny brile. 8 Sa dezyenm lanz ti soufle son tronpet. En keksoz parey en gro montanny ki ti pe brile ti ganny zete dan lanmer. En tyer lanmer ti vin disan, 9 en tyer sa ki ti vivan dan lanmer ti mor e en tyer bann bato ti fer nofraz. 10 Sa trwazyenm lanz ti soufle son tronpet. En gro zetwal ki ti briye parey en lalanp ti tonbe sorti dan lesyel lo en tyer bann larivyer e lo bann sours delo. 11 Non sa zetwal i Labsent.* En tyer delo ti vin anmer e en kantite dimoun ti mor akoz delo ti’n vin anmer. 12 Sa katriyenm lanz ti soufle son tronpet. En tyer soley, en tyer lalin e en tyer bann zetwal ti ganny tape pour ki en tyer zot i vin nwanr, pour ki pandan en tyer lizour, napa lalimyer e osi parey pandan lannwit. 13 Mon ti vwar e mon ti tann en leg ki ti pe anvole dan lesyel* kriye: “Maler, maler, maler pour bann ki reste lo later akoz i reste ankor trwa lanz ki pe al soufle zot tronpet!”
^ En resipyan dan ki lansan ti ganny brile.
^ Labsent i en kalite plant ki anmer e anpwazonnen.
^ Sa mo Grek i refer avek sa parti dan lesyel kot bann zwazo i anvole.